**EMLÉKEZTETŐ**

**Az Egyetemi Doktorandusz Képviselet 2014. október 14-én tartott üléséről**

**Jelen voltak:**

Csordás Hédi Virág, Debreceni Csaba, Hajas Lívia, Lendvai László, Lippai Rita

**Kimentését kérte:**

Kovács András, Oroszlány Miklós, Soltész Dániel, Tamási Alexandra, Török Anita

**Beszámolók, előterjesztések:**

1. **Lippai Rita** beszámolt az Egyetemi Doktorandusz Képviselet Tisztújító Szavazásának végeredményéről. Két karon nem adta le elegendő doktoráns hallgató a szavazatát (nem sikerült elérni a 25%-os részvételi arányt), így az Egyetemi Doktorandusz Képviselet jelenleg hat szavazati jogú tagból áll. A GTK és az ÉPK Képviselők választására új szavazást kell kiírni, mely az új elnök feladata lesz. Javasolta, hogy a két kar Jelöltje az érvénytelen szavazás ellenére vegyenek részt az EDK üléseken tanácskozási joggal.
2. **Lippai Rita** röviden ismertette az EDK eddigi munkáját az új Képviselőknek. Kérte, hogy a Konferencia támogatási pályázaton elnyert összegek novemberi kifizetéséhez összeállított listát **Hajas Lívia** közvetlenül Rácz Tamásnak küldje el. Javasolta, hogy az EDK a pályázat következő kiírását készítse elő, és hirdesse ki. A honlap karbantartására és fejlesztésére felkérte **Debreceni Csabát**, aki elvállata a feladatot. **Lippai Rita** az ehhez szükséges jelszavakat és információkat rendelkezésére fogja bocsátani. Javasolta, hogy a Képviselet egy korábbi ülésén megszavazott logó kerüljön fel a honlapra, ez ügyben Oroszlány Miklós tud segíteni.
3. Az EDK egy új PhD kurzus összeállításában is részt vesz. **Lippai Rita** el fogja küldeni az új elnök elérhetőségét az illetékes személyeknek, hogy a továbbiakban hozzá forduljanak kérdéseikkel, kéréseikkel.
4. **Lippai Rita** jelezte, hogy a Képviseletnek DOSZ delegáltat és emlékeztetővezető felelőst kell választania. Üléseket kéthetente kell tartani, az időpont kiválasztására javasolta, hogy az új elnök írjon ki egy doodle szavazást.
5. **Lippai Rita** elmondta, hogy az EDK Képviselőknek a Kari Tanácson (szavazati jogú tag) valamint a HBDT és DIT üléseken (tanácskozási jogú tag) kell a doktoráns hallgatókat képviselni. Az EDK elnöknek a Szenátusi üléseken, a Rektori Tanácson, valamint az EHBDT és az EHDK üléseken kell részt venni. Az új elnök feladata, hogy tájékoztassa a Dékánokat és a Rektort a szavazás eredményéről. A HBDT és DIT ülésekkel kapcsolatban megkérte az EDK tagokat, hogy ők maguk vegyék fel a kapcsolatot a Doktori Iskola vezetőjével és titkárával.
6. A levelező lista aktualizálásához és az sc.bme.hu mail címek létrehozásához, továbbá a dok@sc.bme.hu email-cím átirányításához szükséges információkat **Lippai Rita** a Képviselők rendelkezésére fogja bocsátani.
7. **Lippai Rita** jelezte, hogy az új képviselőknek vagyonnyilatkozatot kell tenniük, melynek formanyomtatványát elküldi a tagoknak.
8. **Lippai Rita** elmondta, hogy a TVSZ módosítás most a doktoranduszokat is érinti. Röviden ismertette a módosítás lényegét. A TVSZ módosítás tervezetét el fogja küldeni a Képviselőknek.
9. **Lendvai László** javasolta, hogy a jövőben nyelvtanulás támogatására is lehetne támogatási pályázatot kiírni a Képviseletnek vagy a doktoranduszoknak járó 4 nyelvi pont megemelését kezdeményezni.
10. Mivel az alakuló ülésen mindösszesen 3 szavazati jogú tag jelent meg, a Testület nem volt határozatképes. Lippai Rita javasolta, hogy a Képviselet egy hét múlva elnökválasztó ülést tartson.

Az elnökválasztó ülés ideje: 2014. október 21. 18:00.

 **Hajas Lívia** **Lippai Rita**

 Emlékeztetővezető Leköszönő elnök

Budapest, 2014. október 15.